

Αρκαλοχώρι, 07/ 4/2025

Προς: ΜΜΕ

**ΔΕΛΤΙΟ ΤΥΠΟΥ**

**Με επιτυχία και παρουσία πλήθους κόσμου η εκδήλωση «Άνοιξη… γένους θηλυκού» που διοργάνωσε ο Δήμος Μινώα Πεδιάδας σε συνεργασία με το Σχολείο Δεύτερης Ευκαιρίας Καστελλίου και τον Πολιτιστικό Σύλλογο Καστελλίου**

Την Κυριακή 6 Απριλίου 2025, ο Δήμος Μινώα Πεδιάδας, σε συνεργασία με το Σχολείο Δεύτερης Ευκαιρίας Καστελλίου και τον Πολιτιστικό Σύλλογο Καστελλίου, φιλοξένησαν μια μοναδική πολιτιστική εκδήλωση με τίτλο «Άνοιξη… γένους θηλυκού», στο Πολιτιστικό Κέντρο «Μιχάλης Σάλλας» στο Καστέλλι, καλωσορίζοντας μέσα από την Τέχνη και τον Πολιτισμό την Άνοιξη.

Η εκδήλωση που πραγματοποιήθηκε ταυτόχρονα με τη μεταφορά του ΚΑΠΗ Καστελλίου, στην Αίθουσα Μιχάλη Σάλλα, περιελάμβανε μια σειρά από δραστηριότητες που υπογράμμισαν την απόλυτη σύνδεση μεταξύ της Άνοιξης και της γυναικείας φύσης, γιορτάζοντας την ομορφιά, τη γονιμότητα και τη δημιουργικότητα που χαρακτηρίζουν και τα δύο.

Η υποδοχή της Άνοιξης ξεκίνησε στον προαύλιο χώρο του Πολιτιστικού Κέντρου «Μιχ. Σάλλας» με την φύτευση αρωματικών φυτών και βοτάνων. Στη συνέχεια, εγκαινιάστηκε η έκθεση «Οι Γυναίκες ζωγραφίζουν την Άνοιξη», με έργα γυναικών ερασιτεχνών ζωγράφων του Δήμου Μινώα Πεδιάδας, η οποία μάλιστα θα είναι ανοιχτή για το κοινό μέχρι και Παρασκευή 11 Απριλίου, από τις 8 το πρωί έως τις 3 το μεσημέρι

Η σκηνοθέτιδα και ηθοποιός Μαρίνα Σπανάκη, απήγγειλε ποιήματα ενώ η μουσική παράσταση, με τραγούδια αφιερωμένα στην Άνοιξη και τη Γυναίκα, ενθουσίασε το κοινό με τις ερμηνείες καλλιτεχνών όπως η Κατερίνα Γαργανουράκη (λύρα, τραγούδι), Γεωργία Αποστολογιωργάκη (μπεντίρ, τραγούδι), Αναστασία Σταυρακάκη (κιθάρα, τραγούδι),  Σοφία Καρυωτάκη (όμποε, αρμόνιο, τραγούδι), Νίκος Μέμμος (λαούτο), Χριστίνα Ασμέτη (φλογέρα, τραγούδι).

Ο Δήμαρχος Μινώα Πεδιάδας, ανέφερε: «Η Άνοιξη και η Γυναίκα, αλληλένδετες έννοιες, μας θυμίζουν πως η φύση και ο άνθρωπος μπορούν πάντα να ανθίσουν ξανά.  Η Άνοιξη είναι η γυναικεία πλευρά της γης και η επιτυχημένη εκδήλωση ανέδειξε αυτή τη σύνδεση και τη δύναμη της ανανέωσης μέσα από την τέχνη και τη δημιουργία».

Με τη σειρά της, η Αντιδήμαρχος Πολιτισμού Καλλιόπη Αποστολογιωργάκη, τόνισε ότι μέσα από τη ζωγραφική, την ποίηση και τη μουσική γιορτάστηκε η ομορφιά και η δημιουργικότητα της γυναίκας, που είναι απαραίτητη για την κοινωνία. Χαιρετισμό απηύθυνε και η Αντιδήμαρχος Όλγα Δραμουντάνη ενώ εκ μέρους της Δημοτικής Αρχής, στην εκδήλωση παρευρέθηκαν οι Αντιδήμαρχοι Γρηγόρης Καλογερίδης και Μανώλης Κουρλετάκης ο Πρόεδρος του Δημοτικού Συμβουλίου Μινώα Πεδιάδας Γιώργος Καλογεράκης, η Πρόεδρος της Δημοτικής Κοινότητας Καστελλίου Μαρία Σκουλουδη και η Δημοτική Σύμβουλος Έφη Καλυκάκη.

Η εκδήλωση ολοκληρώθηκε με παραδοσιακούς κρητικούς χορούς από τη γυναικεία χορευτική ομάδα «Ζερβόδεξιοι» και κέρασμα με παραδοσιακά εδέσματα.

Ο Δήμος Μινώα Πεδιάδας ευχαριστεί όσους συμμετείχαν και στήριξαν αυτήν την όμορφη εκδήλωση με την ευχή Άνοιξη να φέρει σε όλους νέες αρχές, έμπνευση και αισιοδοξία.